**Patientvejledning**

**Bjerringbro Øjenklinik**

**Ambulant operation for slapt nedre øjenlåg**

**Udaddrejet eller indaddrejet nedre øjenlåg**

Med alderen mister huden og muskulaturen sin spændstighed. Nedre øjenlåg kan blive slapt og derved have svært ved at bevare den normale kontakt med øjenæblet. Oftest vender den nedre øjenlågskant udad, i nogle tilfælde indad. Dette giver tåreflåd og rødme af øjenlågskanten.

**Før operationen**

På operationsdagen kan du spise og drikke, som du plejer. Du kan tage din vanlige medicin, undtagen vanddrivende. Undlad make-up.

Det er ikke nødvendigt at medbringe en liste over din medicin idet øjenlægen kan se din aktuelle medicin elektronisk i Det Fælles Medicinkort - FMK.

Tager du **blodfortyndende medicin**, skal du aftale med øjenlægen, om der skal holdes pause i forbindelse med operationen. Hovedreglen er:

 Hvis du tidligere har haft blodprop og derfor får blodfortyndende medicin (f.x. acetylsalicylsyre (= Hjertemagnyl eller andet handelsnavn), Persantin, eller andet), så skal du ikke holde pause.

 Hvis du får medicinen forebyggende (d.v.s. ikke tidligere blodprop), så skal du holde pause i én uge inden operationen og kan genoptage medicinen fra dagen efter operationen.

 Tager du Marevan eller Marcoumar, skal du inden operationen tale med egen læge med henblik på evt plan for pause med dette. Der skal et par dage før operationsdagen tages blodprøve (INR) ved egen læge, for at sikre at blodet ikke er for tyndt (INR < 2,0).

**Operationen**

Du skal ligge fladt på ryggen under operationen.

Der gives først en dråbe lokalbedøvelse i øjet. Øjenomgivelserne rengøres med spritservietter. Der lokalbedøves med et stik i huden (føles som ved en blodprøvetagning). Da huden sidder løst på øjenlågene, fordeler bedøvelsen sig let, og det spænder derfor kun ganske lidt.

Ved operationen opstrammes nedre øjenlåg ved at bortskære et ca. 5 mm bredt stykke af hele øjenlågets tykkelse ved yderkanten af øjenlåget. Øjenlåget sys sammen med selvopløselige tråde i dybden og med nylontråde i huden og på øjenlågskanten.

Operationen varer ca. 30 minutter for hvert øjenlåg.

**Risiko**

* Skulle der komme blødning fra såret efter hjemkomsten, kan denne stort set altid stoppes ved at trykke på såret i 5-10 minutter (via tryk på øjenklappen eller et stykke rent gaze). Såfremt blødningen ikke kan stoppes kontaktes Øjenklinikken. Er det udenfor Øjenklinikkens åbningstid kontaktes vagtlægen.
* Blodansamling i huden. Der kan komme en lille blodansamling, denne forsvinder af sig selv. Ved større blodansamling kontaktes Bjerringbro Øjenklinik. Er det udenfor Øjenklinikkens daglige åbningstid kontaktes vagtlæge.
* Smerter. Når effekten af lokalbedøvelsen forsvinder, kan man mærke let murren og stramning i såret. Der er sædvanligvis ingen eller kun lette smerter. Ved kraftige smerter kontaktes Bjerringbro Øjenklinik. Er det udenfor Øjenklinikkens daglige åbningstid kan det oftest vente til næste dag; i weekenden kontaktes vagtlæge.
* Infektion. Sjældent. Viser sig typisk i løbet af 3-6 dage ved at huden bliver rød og spændt, og ved at der kommer gulligt pus fra såret. Ved tegn på infektion kontaktes Bjerringbro Øjenklinik. Er det udenfor Øjenklinikkens daglige åbningstid kan det oftest vente til næste dag; i weekenden kontaktes vagtlæge.

**Efter operationen**

Du må ikke køre bil hjem på operationsdagen.

Du må ikke lave noget fysisk anstrengende de første dage efter operationen.

Der vil de første uger være grusfornemmelse i øjet, idet operationen også giver et snit i bindehinden på bagsiden af øjenlåget.

Ved eventuelle smerter efter operationen anbefales paracetamol (= Panodil, Pinex, Pamol).

Du skal bruge Kloramfenikol-øjensalve i øjet (ikke på huden) 3 gange dagligt fra dagen efter operationen i 8-10 dage. Øjensalven gives ved forsigtigt at trække lidt ned i det nederste øjenlåg og give godt 1 cm salve mellem øjenlåget og øjeæblet. En anden måde er at komme 1 cm af salven på pegefingeren og herefter ”tørre” salven af midt på nederste øjenlågskant.

Cirka én uge efter operationen skal du møde til kontrol i Øjenklinikken, hvor hudtrådene fjernes. Tråden ved øjenlågskanten kan herefter, indtil den skal fjernes i Øjenklinikken ca. to uger efter operationen, holdes nede på kinden med et plaster.

Undlad at trække eller gnide i det nederste øjenlåg indtil såret er helet efter ca. 3 uger.

Kloramfenikol-øjensalven forebygger infektion og har også en smørende effekt. Eventuelt kan du fortsætte med salven længere tid end 10 dage, såfremt du har gavn af den smørende effekt.

Undlad make-up indtil sårene er helt lægte.

Med venlig hilsen

Øjenlæge Thorsten Boll Matthiesen

Bjerringbro Øjenklinik

Torvegade 10 U

8850 Bjerringbro

86 68 08 44 (telefontid 9 -11. Telefonen er døgnåben ugens 7 dage for eventuelt afbud).

Cpr: \_\_\_\_\_\_\_\_\_\_\_\_\_\_\_\_\_\_\_\_

Navn:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Allergi (udslæt, hævede slimhinder) (sæt kryds):

|  |  |  |
| --- | --- | --- |
|  | Nej | Ja |
| Penicillin |  |  |
| Iod |  |  |
| Plaster |  |  |
| Lokalbedøvelse |  |  |
| Andet, hvis ja hvad |  |  |

Revideret af øjenlæge Thorsten Boll Matthiesen, lægefaglig ansvarlig for Bjerringbro Øjenklinik den 24/5 2018.

Næste revision 23/5 2021.